Source: https://nasodiscu.si/pravdni-postopek
Timestamp: 2018-11-21 12:29:21+00:00
Document Index: 5869994

Matched Legal Cases: ['sodišče ', 'sodišče ', 'Sodišče ', 'sodišče ', 'sodišče ', 'sodišče ', 'sodišče ', 'Sodišče ', 'sodišče ', 'SODIŠČE ', 'SODIŠČE\n', 'sodišče ', 'sodišče ', 'Sodišče ', 'sodišče ', 'Sodišče ', 'Sodišče ', 'sodišče ', 'Sodišče ', 'Sodišče ', 'sodišče ', 'Sodišče ', 'sodišče ', 'Sodišče ', 'sodišče ', 'sodišče ', 'Sodišče ', 'sodišče ']

V pravdnem postopku sodišče odloča o sporih med strankami. Sporna vprašanja se lahko dotikajo različnih področij: plačilo odškodnine, plačilo obveznosti po pogodbi, izročitev stvari, izselitev, lastništvo nepremičnine itd.
Pravdni postopek je najbolj tipičen civilni postopek. V civilnih postopkih sodišče ureja razmerja med zasebnimi strankami (ne pa razmerja država - posameznik).
V postopku nastopata tožeča in tožena stranka. Tožeča stranka postavi svoj zahtevek (npr. plačilo odškodnine), tožena stranka pa temu zahtevku nasprotuje. Tožeča stranka predstavi argumente, zakaj je upravičena do svojega zahtevka, ter jih podkrepi z dokazi, tožena stranka pa predstavi nasprotne argumente ter predlaga dokaze zanje. Sodišče na podlagi izvedenega dokaznega postopka odloči o postavljenem zahtevku.
Postopek se zaključi, ko sodišče odloči o sporu. Možnosti so:
sodišče ugodi zahtevku,
sodišče delno ugodi zahtevku, delno pa ga zavrne ali
sodišče v celoti zavrne tožnikov zahtevek.
Sodišče lahko tožbo zavrže, ko ta ni primerna za obravnavo (npr. tožbo vloži oseba, ki ne more biti stranka postopka, če tožba ne vsebuje določnega tožbenega zahtevka - če ta ni oblikovan tako, da bi sodišče lahko o njem odločilo, če tožba in priloge k njej niso vložene v zadostnem številu izvodov).
Na podlagi pravnomočne sodbe lahko tožeča stranka od tožene stranke zahteva izpolnitev obveznosti, določene v sodbi.
Če tožena stranka obveznosti ne izpolni prostovoljno, lahko tožeča stranka vloži predlog za izvršbo.
Za vaš spor je lahko pristojno okrajno ali okrožno sodišče. Katero, je odvisno od tega, kaj zahtevate in koliko:
OKRAJNO SODIŠČE OKROŽNO SODIŠČE
Premoženjskopravni
zahtevek zahtevek do 20.000 EUR zahtevek nad 20.000 EUR
služnosti in realna bremena
najemna in zakupna razmerja
družinske zadeve (npr. zakonski spori, varstvo in vzgoja otrok, stiki, preživljanje, očetovstvo in materinstvo)
Okrog 1/3 pravdnih zadev na okrožnih sodiščih je rešenih brez naroka.
REK: ACTOR SEQUITUR FORUM REI (Za spor je pristojno sodišče v kraju, kjer prebiva toženi.) Tožbo morate praviloma vložiti pri sodišču, na območju katerega prebiva ali ima sedež tožena stranka.
Stranski intervenient = oseba, ki ima pravni interes, da se v pravdi pridruži eni od strank.
Tožnik in toženec želita rešiti spor, stranski intervenient pa ima pravni interes, da v sporu zmaga stranka, ki se ji je pridružil.
Vid zahteva od Eve plačilo odškodnine za škodo, ki jo je utrpel v prometni nesreči. Ker je Eva sklenila zavarovanje, ki pokriva takšen primer, se Evi kot stranski intervenient pridruži še zavarovalnica -– saj ji je v interesu, da sodišče ugotovi, da Eva ni odškodninsko odgovorna.
Vloga sodišča v pravdnem postopku
Sodišče v pravdnem postopku odloča v spornih pravnih razmerjih med strankama. Sodnik:
prebere zahtevke strank,
ugotovi dejstva, ki so pomembna za odločitev (to pomeni, da izvede dokaze, ki jih predlagajo stranke),
poišče pravni predpis, ki ureja to vprašanje,
odloči o utemeljenosti zahtevka strank.
Obravnavo vodi sodnik, ki je oblečen v službeno oblačilo -– črno togo. Poleg sodnika sedi v razpravni dvorani še sodni zapisnikar, ki piše zapisnik o obravnavi.
Postopek začnete tako, da vložite tožbo na pristojno sodišče.
Za odločanje o večini sporov so pristojna okrajna ali okrožna sodišča. Izjeme so delovni spori (na delovnih sodiščih), socialni spori (na socialnem sodišču) in upravni spori (Upravno sodišče).
V tožbi morate zapisati, kaj zahtevate od tožene stranke, opisati dejstva, zaradi katerih ste upravičeni do svojega zahtevka, ter navesti dokaze, s katerimi ta dejstva dokazujete.
Ob vložitvi vloge morate plačati sodni takso.
Ste vedeli, da lahko sodišču kot stranka predlagate, da pridobi informacije ali listine, ki jih sami niste uspeli pridobiti?
Alternativa postopku je vedno sporazumna rešitev zadeve. To lahko dosežete tudi s pomočjo mediacije, ki vam jo v pravdnih postopkih ponudi sodišče.
Mediacija je postopek, v katerem stranke prostovoljno s pomočjo nevtralne tretje osebe (mediatorja) skušajo doseči mirno rešitev spora.
Če nameravate vložiti tožbo, lahko poskusite doseči sodno poravnavo pri sodišču. Predlog vložite na pristojno okrajno sodišče. V takem primeru je nasprotna stranka povabljena na sodišče, ki jo seznani s predlogom za poravnavo. Stroške takega postopka plača predlagatelj sodne poravnave (ne glede na to, ali je poravnava sklenjena ali ne).
Če imate odvetnika ali drugega pooblaščenca, bo sodišče vabila in druga pisanja vročalo njemu (v kazenskem postopku pa tudi vam).
Tožba se dodeli v reševanje sodniku.
Sodišče preizkusi vlogo, če je primerna za obravnavo (je razumljiva, vsebuje vse podatke, je plačana taksa).
Sodišče tožbo vroči toženi stranki in ji postavi rok za odgovor.
Če tožena stranka v roku ne odgovori na tožbo, sodišče izda zamudno sodbo, s katero praviloma ugodi zahtevku.
Sodišče strankam ponudi mediacijo. Če se stranke z mediacijo ne strinjajo, ali je mediacija neuspešna, se pravdni postopek nadaljuje.
Na prvem naroku, ki sledi pripravljalnemu naroku, morate navesti vsa dejstva in dokaze. Sodišče dejstev in dokazov, ki jih boste navedli kasneje, praviloma ne bo upoštevalo.
Na nadaljnjih narokih sodišče izvaja dokaze, ki so relevantni za odločitev sodišča (npr. zaslišuje priče, izvedence, prebere listine ...).
Sodišče izda sodbo, s katero odloči o zahtevku, in jo pisno pošlje strankam.
V nekaterih postopkih sodišče odloči s sklepom (npr. motenje posesti)
Če se ne strinjajo s sodbo, lahko v roku 30 dni vložijo pritožbo.
Ko poteče rok za pritožbo (in ta ni bila vložena), sodba postane pravnomočna.
Stranke lahko vse do odločitve sodišča sklenejo sodno poravnavo.
Kako se pripraviti na obravnavo?
Povprečni pravdni postopek je v letu 2017 trajal približno 6 do 12 mesecev.
Ob začetku postopka
Ob vložitvi tožbe je treba plačati sodno takso, ki je določena v Zakonu o sodnih taksah in je praviloma odvisna od vrednosti spornega predmeta (višine zahtevka).
Ob koncu postopka
Sodišče v sodbi odloči, kdo krije stroške postopka. Praviloma mora svoje stroške in stroške nasprotne stranke pokriti stranka, ki v postopku ni uspela.
V večini postopkov mora biti sodna taksa plačana, preden sodišče začne z obravnavo zadeve!
Stranke se lahko z odvetnikom dogovorijo o višini plačila, vendar bo sodišče stroške odvetnika priznalo le v višini, kot jo določa Odvetniška tarifa, kar je več, pa bo morala plačati stranka sama.
V pravdnih postopkih je višina sodne takse praviloma odvisna od vrednosti spornega predmeta (višine zahtevka). Sodišče v sodbi odloči, kdo krije stroške postopka. Praviloma mora svoje stroške in stroške nasprotne stranke pokriti stranka, ki v postopku ni uspela.
Ob predlaganju dokazov mora stranka založiti morebitne stroške oz. položiti predujem za izvedbo dokazov (npr. za izdelavo izvedenskega mnenja, za povračilo stroškov prič).
PRIMER: Vid je v pravdi zahteval plačilo 900 EUR, med postopkom je predlagal tudi izdelavo izvedenskega mnenja, za kar je vnaprej založil 300 EUR. V postopku je uspel. Nasprotna stranka mu mora plačati zahtevanih 900 EUR, poleg tega pa še povrniti:
stroške sodne takse (tar. št. 1111) v višini 30 EUR,
stroške zastopanja (odvetnika) ter
izdelave izvedenskega mnenja med postopkom.
Če kot stranka niste zadovoljni s sodbo (menite, da odločitev sodišča ni pravilna), lahko vložite pritožbo.
Kako vložim pritožbo?
Vsaka sodba vsebuje podroben pravni pouk - informacije, kako vložiti pritožbo. Ta je praviloma pisna in jo je treba v 30 dneh po prejemu sodbe poslati sodišču, ki je izdalo sodbo. To sodišče bo pritožbo poslalo višjemu sodišču, ki bo o njej odločilo.
Spori s tujo pravno ali fizično osebo
Če pravno razmerje med strankami vključuje mednarodni element (na primer če imajo različno državljanstvo ali če ne živijo v isti državi), se lahko uporabi pravo več držav.
To pomeni, da so za obravnavo zadeve z mednarodnim elementom in odločitev o njej najprimernejša sodišča določene države. Zato se morajo upoštevati nacionalni predpisi, pravo EU, sklenjene bilateralne pogodbe z državami, ki niso članice EU, in konvencije držav, katerih podpisnici sta državi strank v postopku.
Zloženka o pravdnem postopku
Pravdni postopek - zloženka